ลุ้น SAK เทรดวันแรกวิ่งทะลุ 4.60 บ. โบรกฯ การันตีพื้นฐานแกร่ง หนุนกำไรโตไม่ยั้ง!
ลุ้น SAK เทรดวันแรกวิ่งทะลุ 4.60 บ. โบรกฯ การันตีพื้นฐานแกร่ง หนุนกำไรโตไม่ยั้ง!
4 ธ.ค. 2563

ผู้สื่อข่าวรายงานว่า วันนี้ (8 ธ.ค.) หุ้นสามัญบริษัท ศักดิ์สยามลิสซิ่ง จักด (มหาชน) หรือ SAK จะเข้าซื้อขายในตลาดหลักทรัพย์แห่งประเทศไทย (SET) ในกลุ่มธุรกิจการเงิน หมวดธุรกิจเงินทุนและหลักทรัพย์ เป็นวันแรก โดยมีจำนวนหุ้นจดทะเบียนกับตลาดหลักทรัพย์ฯ และหุ้นชำระแล้ว 2,096 ล้านหุ้น พาร์หุ้นละ 1 บาท คิดเป็นทุนชำระแล้ว 2,096 ล้านบาท
สำหรับ SAK เป็นผู้ให้บริการสินเชื่อส่วนบุคคลภายใต้การกำกับของธนาคารแห่งประเทศไทย ประกอบด้วย ธุรกิจสินเชื่อส่วนบุคคลที่มีทะเบียนรถเป็นประกันสินเชื่อส่วนบุคคลที่มิใช่สินเชื่อที่มีทะเบียนรถเป็นประกัน และสินเชื่ออื่น เสนอขายหุ้นให้กับประชาชนทั่วไปครั้งแรก (IPO) จำนวน 546 ล้านหุ้น ที่ราคาหุ้นละ 3.70 บาท
ด้าน บล.บัวหลวง ระบุในบทวิเคราะห์ว่า SAK บริษัทประกอบธุรกิจสินเชื่อบุคคลครบทุกรูปแบบ พอร์ตส่วนใหญ่หลักประกัน บริษัทประกอบธุรกิจบุคคลครบทุกรูปแบบ โดยที่พอร์ตส่วนใหญ่ (88%) บริษัทฯ ดำเนินธุรกิจผ่านสาขาของบริษัทฯ ที่ครอบคลุมทั่วภาคเหนือ ภาคกลาง ภาคตะวันออกเฉียงเหนือและภาคตะวันตก จำนวน 519 สาขา และวางเป้าหมายการขยายสาขาปีละ 200 สาขา หลังจากที่ได้เงินจากการระดมทุน IPO บริษัทมีแผนที่จะขยายพอร์ตสินเชื่อให้เป็น 12,000 ล้านบาท  ภายในปลายปี 2566 จากปัจจุบัน (ปลายปี 2563) ที่ 6,500 ล้านบาท ซึ่งคิดเป็นอัตราการเติบโตเฉลี่ย 23%/ปี (CAGR ปี 2563-2566)
ทั้งนี้คาดกำไรปี 2563-2565 ที่ 522 และ 602 และ 751 ล้านบาท ตามลำดับ คิดเป็นอัตราการเติบโตเฉลี่ย 20%/ปี (CAGR ปี 2563-2565) และได้ประเมินราคาเหมาะสมที่ 4.60 บาท/หุ้น อิงกับ PE 16 เท่า และ EPS ปี 2564 ที่ 0.29 บาท โดยเใช้ PE เทียบเท่าค่าเฉลี่ยของกลุ่มอุตสาหกรรม และถ้ามองในมุม PEG จะพบว่าราคาที่เราประเมินนั้นสะท้อน PEG เพียง 1.04 เท่า ซึ่งยังมีส่วนลดจากค่าเฉลี่ยกลุ่มฯ ที่ 1.1 เท่า